runetrust/blame-folketinget-dk huggingface dataset:
Ane Halsboe-Jørgensen (S), 2023-11-03:
Tak for det, formand, og tak for de forskellige indlæg.
ATP udbetaler årligt omkring 300 mia. kr. til en række af de velfærdsordninger, vi har besluttet her i Folketinget.
Det er f.eks. boligstøtte, tidlig pension, inflationshjælp og mange flere.
Det gør ATP til en central brik i vores velfærdssamfund.
Og det, vi gør i dag, er at bidrage til at skabe rammerne for at fastholde en effektiv administration af ATP.
Det er vigtigt.
Derfor også bare tak for både tilkendegivelserne og opbakningen fra ordførerne indtil videre.
Selv om det er teknisk, er det også en folketingsopgave at sørge for, at ATP har de rigtige rammer, så de kan løfte deres ansvar og deres opgave bedst muligt.
Det handler jo faktisk i sidste ende om, at den politik, vi laver her i Folketinget, rent faktisk kommer ud til de mennesker, der har brug for den.
Derfor er jeg glad for, at der er bred opbakning til det, vi laver i dag.
Det er der også fra ATP's bestyrelse.
En stor del af det er på indstilling fra ATP's bestyrelse, hvor arbejdsmarkedets parter sidder, og i det hele taget har den her lange række af justeringer opbakning fra både bestyrelsen i ATP og arbejdsmarkedets parter og nu også, kan jeg forstå, bredt fra Folketinget, og tak for det.
Lars Boje Mathiesen (UFG), 2023-11-03:
Ja, covid-19-tiden var en vanvittig tid.
Jeg vil godt starte med at rose fru Zenia Stampe.
For vi havde mange sene aftener og mange sene nattetimer, hvor vi forhandlede kulturområdet, men det gjorde ordføreren yderst kompetent, og hun kæmpede en sag for kulturlivet.
Så det vil jeg godt anerkende.
Vi havde mange sene nattetimer, men det var et fremragende arbejde, og ordføreren stod fast, selv om det nogle gange var sene timer.
Så godt arbejde!
Når det kommer til lovforslaget, er der ikke noget i det.
Dog vil jeg lige sige noget til det med, at man får dobbeltkompensation.
Fordi jeg var ordfører på alle områder omkring covid-19, var jeg også ordfører på det her, og der foregik altså en dobbeltkompensation, som jeg stadig væk ser.
Det handler om, at hvis der var kunstnere, som havde udformet et maleri eller en skulptur og der så lå en kontrakt eller der var en kontrakt på vej om, at de havde solgt det til en person, kunne de få en kompensation for det værk – forståeligt nok.
Men så var finten, at hvis de så efterfølgende nogle år senere solgte værket, ville de både få penge for selve værket og beholde den kompensation, der var blevet udbetalt.
Det var årsagen til, at jeg sagde, at jeg ikke ville være med til en af de aftaler, for det synes jeg netop går imod ånden i det, der var.
Det var spillesteder, musikere, udøvende kunstnere og også andre kunstnere som skulptører og malere.
Men der var en dobbeltkompensation, som lå lige præcis i det element, og det var en af årsagerne til, at jeg ikke var med.
Så jeg håber, at ministeren måske kigger på det.
Når vi nu snakker om, at det ikke skal ske, så skete det altså dér. Tak.
Pernille Vermund (NB), 2023-11-03:
Der er ingen ufravigelige krav her; jeg kan forstå, at kulturministeren er meget spændt på Nye Borgerliges stilling i den her sag.
Det er måske lidt forkert at stå og smile i en sag, der handler om et erhverv, som i den grad har været presset under ikke bare corona, men også den håndtering, der var fra regeringens side under corona.
Den del er der intet at smile af.
Jeg tror også – hvis man ser tilbage – at man kunne have gjort det meget anderledes.
Det skal vi ikke bruge meget tid på i dag.
Men ikke desto mindre stemmer vi naturligvis for, for selvfølgelig skal det her forlænges.
Tak for ordet.
Zenia Stampe (RV), 2023-11-03:
Ja, jeg kan også tilslutte mig kommentarerne i høringssvarene – og dog, kan man tilslutte sig ingenting?
Vi bakker selvfølgelig også op om lovforslaget.
Man bliver jo bragt helt tilbage til dagene under corona, som både var meget stressende og samtidig meget meningsfulde for os politikere, især på kulturområdet, for jeg synes, det virkelig lykkedes os at beskytte vores kulturliv, som ellers var en af de dele af Danmark, som var allerhårdest udsat under corona.
Så selvfølgelig siger vi ja til det her forslag.
Søren Søndergaard (EL), 2023-11-03:
Tak for det.
For Enhedslisten har der altid eksisteret en sammenhæng mellem, at vi på den ene side gik ind for, at der blev givet rigelige og hurtige kompensationer og hjælp til bl.a. kulturlivet i forbindelse med corona, og på den anden side, at der efterfølgende skete en kontrol af, at pengene blev brugt på en rigtig måde og der ikke var snyd med det.
Vi blev jo præsenteret for nogle sager under coronatiden og i slutningen af coronatiden, hvor der var tale om snyd.
Og skatteyderne skal jo være trygge ved, at de penge, man giver i sådan nogle hjælpesituationer, også bliver brugt til formålet.
Grundlæggende set handler det her jo om at gøre det arbejde færdigt, der består i at få alle de støttekroner, der er givet, undersøgt til bunds, og det kan vi fuldstændig bakke op om.
Helle Bonnesen (KF), 2023-11-03:
Det er sjældent, at vi har et forslag, som har nul bemærkninger i høringerne – nul!
Forslaget har været sendt ud til rigtig mange interessenter, og der er åbenbart fem, der har skrevet, at de ingen bemærkninger har, og resten siger ingenting overhovedet.
Generelt kunne vi jo godt diskutere covid-19-kompensationsordninger, altså timingen, størrelsen, relevansen, procesgangene osv., men helt isoleret giver L 66 god mening og er et snusfornuftigt forslag, for her foreslås det, at vi udskyder solnedgangsklausulen til den 31. december 2024.
Lad os så håbe, at vi ikke kommer til at opleve det her igen, for kulturlivet er vigtigt for vores fælles værdier i Danmark, og vi skal værne om den kultur, der er forudsætningen for et frit samfund.
Det skal kulturlivet have fred til at fokusere på.
Konservative støtter forslaget.
Karin Liltorp (M), 2023-11-03:
Tak for ordet.
De to ærede ordførere fra henholdsvis Socialdemokratiet og Venstre har jo allerede gjort opmærksom på detaljerne i lovforslaget, så jeg vil ikke trætte jer med at gentage dem yderligere.
Det drejer sig om en forenkling af ATP-systemet, så det er jo nok ikke en lovgivning, der som sådan kommer til at vække de helt store følelser.
Og så alligevel, for jeg ser i virkeligheden det her meget lille lovforslag som et eksempel på, at lovgivningen i Danmark virker.
For det er jo i virkeligheden en ændring, der er foreslået af interessenterne derude, der har gjort opmærksom på, at der altså er et problem, og at det ikke fungerer så hensigtsmæssigt, som det burde.
Det har lovgiverne lyttet til, og de er faktisk ud fra de forespørgsler, der er kommet, blevet opmærksom på, at man sagtens kan lave en ændring.
Derfor er lovforslaget kommet til at se sådan her ud, og det er jo dejligt, at man faktisk lytter og får forenklet lovene.
Der er jo ingen – det håber jeg – her i landet, der har nogen ønsker om at bevare uhensigtsmæssige regler, og i Moderaterne gør vi det slet ikke.
Vi elsker forenklinger, så derfor støtter vi selvfølgelig også op om forslaget.
Sólbjørg Jakobsen (LA), 2023-11-03:
Jeg skal hilse fra fru Katrine Daugaard og sige, at hun desværre ikke har mulighed for at være her i dag.
Så jeg skal tale på vegne af Liberal Alliance.
Og det er heldigvis nemt, for som der tidligere er blevet gjort opmærksom på, er der ikke meget slinger i valsen med det her lovforslag, og vi kan derfor bakke op om det.
Tak for ordet.
Susie Jessen (DD), 2023-11-03:
Da Danmarksdemokraternes ordfører på området, hr. Søren Espersen, ikke kan være til stede i salen, skal jeg på vegne af ham fremføre DD's indstilling til lovforslaget.
Med vedtagelsen af L 66 udskydes lovens solnedgangsklausul med et år frem til 31. december 2024.
Det her er således en rent praktisk foranstaltning, som vil gøre det muligt for Slots- og Kulturstyrelsen fortsat at kunne udveksle informationer med andre offentlige myndigheder omkring styrelsens tilbageblevne covid-19-tilsyns- og kontrolopgaver i 2024.
Styrelsen er af den opfattelse, at der stadig vil være et behov for at udveksle erfaringer med andre myndigheder for at kunne være sikker på, at modtagerne af tilskuddet lever op til puljens krav, og at vi samtidig undgår dobbeltkompensation.
Det er jo i høj grad kulturinstitutioner med ret til kompensation for covid-19, som får gavn af forslaget.
Danmarksdemokraterne bakker op om forslaget.
Astrid Carøe (SF), 2023-11-03:
Tak for det.
Jeg er vikar for vores kulturordfører, Charlotte Broman Mølbæk, som ikke kunne være her i dag.
Coronakrisen kom i bølger, og i nedlukningen i vinteren 2021-22 forårsagede den samtidig en ny bølge af ansøgninger om kompensation.
Det er derfor ikke muligt for styrelsen at nå at blive færdig med sagsbehandlingen af afrapporteringerne fra covid-19-kompensationsordningerne inden udgangen af 2023.
Det er samtidig vigtigt, at vi sikrer, at tilskudsmodtagerne lever op til kravene, og at vi undgår dobbeltkompensation.
Ydermere vil der være et behov for udveksling af data i løbet af 2024 i forbindelse med behandling af klagesager og eventuelle genbehandlinger i tilfælde af retssager.
Det er derfor nødvendigt, at vi udskyder revisionen af loven med et år til den 31. december 2024.
Det er helt afgørende, at vi får afsluttet alle sager ordentligt, selv om krisen måske allerede kan føles meget langt væk, og derfor bakker SF selvfølgelig op om lovforslaget.
Mange tak.
Mike Villa Fonseca (M), 2023-11-03:
Men jeg skal også gøre det meget kort, for der er allerede sagt en del af andre før mig.
Med L 66, som vi behandler i dag, udskydes som sagt den her solnedgangsklausul, der har været på kulturområdet, i forhold til at kunne kontrollere og føre tilsyn med de forskellige ordninger, der blev etableret under covid-19, som vi alle sammen er bekendt med.
Den skulle i hvert fald have været udløbet her i 2023, men sagsbehandlingen har altså vist sig at strække sig over en længere periode og dermed også ind i 2024, og derfor er der behov for, at man fortsat har adgang til, at man på kulturområdet kan indsamle og udveksle de her oplysninger.
Man kan omvendt sige, at hvis vi ikke stemmer L 66 igennem, har vi ikke mulighed for at gøre det arbejde færdigt, som allerede er i gang, i forhold til at kontrollere for svindel med covid-19-hjælpepakker m.m.
Det vil i min optik være rigtig synd, hvis man stopper arbejdet midt i det hele, fordi sagsmængden er stor.
Jeg mener, at når man starter et arbejde, er det altid godt at gøre det færdigt, så derfor støtter Moderaterne op omkring L 66.
Hans Christian Schmidt (V), 2023-11-03:
Ved udgangen af 2023 vil det ikke længere være muligt for Slots- og Kulturstyrelsen at behandle afrapporteringer på covid-19-kompensationsordningerne – det er jo det, som min kollega også lige var inde på – og det skyldes den nuværende solnedgangsklausul.
Hvis vi nu skal sikre en effektiv og harmoniseret indsats med tilsyn og kontrol, og det synes jeg jo vi skal, så er det også vigtigt, at vi sikrer en forlængelse af denne solnedgangsklausul.
Så det er sådan set det, det drejer sig om.
Og det er vigtigt, for det er også vigtigt, at vi opdager og undgår snyd og svig og svindel med midler udbetalt fra kompensationsordningerne.
Når vi forlænger den eksisterende lovgivning, giver vi Slots- og Kulturstyrelsen et år mere til at dataudveksle med andre offentlige myndigheder.
Det skal så sikre, at vi opdager og forhindrer snyd med offentlige midler.
Jeg har jo været i Folketinget i mange år, og det har jeg haft stor fornøjelse af, men jeg har lyst til at nævne, at jeg tror aldrig, at jeg har oplevet, at hvis man kigger høringssvarene igennem, så er der fra en lang række hørte myndigheder og organisationer kommet fem høringssvar, alle med samme konklusion: Ingen bemærkninger.
Det tror jeg alligevel er første gang jeg nogen sinde har læst.
Men det forklarer nok også lidt om, hvorfor kulturministeren ikke må blive skuffet over det, hvis det går lidt hurtigt i dag.
For når der ikke engang er nogen, der har andre bemærkninger end »ingen bemærkninger«, så tror jeg, det er et forslag, som gavner alle parter, og som jeg tror at man kan bakke op om.
Vi kan i hvert fald fra Venstres folketingsgruppes side meddele, at vi selvfølgelig støtter forslaget.
Tak for ordet.
Rasmus Horn Langhoff (S), 2023-11-03:
Tak for det.
Lovforslaget, vi nu skal behandle, har til formål at udskyde solnedgangsklausulen for Slots- og Kulturstyrelsens kontrol og tilsyn med covid-19-kompensationsordninger på Kulturministeriets område.
Tilbage i 2021 blev vi i fællesskab enige om, at det var vigtigt og rigtigt at undgå dobbeltkompensation og snyd med covid-19-kompensationsordninger på såvel kulturområdet som andre områder.
Det var dengang vurderingen, at sagsbehandlingen i Slots- og Kulturstyrelsen kunne afsluttes i 2023, og på den baggrund blev lovforslaget vedtaget med en solnedgangsklausul ved dette års udløb.
Det har imidlertid vist sig som følge af flere nedlukninger, at der har hobet sig en sagsbunke op.
Den bedste vurdering er derfor nu, at behandlingen af disse sager uundgåeligt vil strække sig ind i 2024, og den fortsatte adgang til udveksling af oplysninger i 2024 vil bidrage til styrelsens behandling af sagerne.
Det er derfor nødvendigt, at vi udskyder klausulen med et år til udgangen af 2024, så styrelsen kan nå i mål med tilsynet.
Når Socialdemokratiet mener, at det er nødvendigt at forlænge styrelsens grundlag for sagsbehandlingen, er det også af hensyn til aktørerne i kultur-, idræts- og foreningslivet, som med videreførelsen af loven fortsat har mulighed for at få en eventuel klage behandlet smidigt og effektivt og undgå forsinkelser i sagsbehandlingen.
Indtil videre ser det ud til, at loven har virket efter hensigten, og hverken tilsynet eller kontrollen har ført til indsigelser blandt aktører på området.
På den baggrund kan Socialdemokratiet støtte op om forslaget.
Kim Edberg Andersen (NB), 2023-11-03:
Jeg ville have givet hr. Mohammad Ronas familie sikkerhed, tryghed, en god uddannelse, ordentlig velfærd – og nej, ikke statsborgerskab, hvis det er på baggrund af, at jeg så også skal lukke øjnene for alle dem, som ikke er integrerbare, og som vi har alle de problemstillinger med.
Så er det rigtigt, at jeg godt kunne leve med, at hr. Mohammad Rona ikke havde siddet i Folketingssalen i dag.
Det kunne jeg godt leve med på trods af de mange gode forslag, der er kommet – eller så gode, som de nu kan være, når de kommer fra Moderaterne.
Jeg er bare nødt til at sige, at vi i mange år – også dengang Dansk Folkeparti var med til at give 10.000 og 15.000 statsborgerskaber – havde det problem.
Vi kan jo se det.
Og det, jeg ikke forstår, er, at man, når man godt kan se, at problemet er der, så nægter at finde en løsning, fordi det så gør ondt i den der godhedsmavse, altså det med, at vi alle sammen skal huske, at alle mennesker er skabt lige.
Ja, vi skal behandle mennesker ordentligt, og vi skal behandle dem som ligemænd, men vi behøver ikke at give dem ret til at stemme til Folketinget, og vi behøver ikke at give dem ret til at være en del af den lovgivende forsamling.
Det er ikke en nødvendighed.
Så hr. Mohammad Rona var nok ikke blevet valgt, hvis jeg havde haft magt, som jeg havde agt dengang.
Mohammad Rona (M), 2023-11-03:
Jeg kunne ikke lade være, når der også er en nordjyde deroppe på talerstolen og også en nordjyde i formandsstolen – det er jo rigtig godt!
Jeg vil bare lige gøre opmærksom på, som jeg også gjorde i min tale, at dengang i Dansk Folkepartis storhedstid sad tildelingen af statsborgerskaber sådan ret løst: 15.000, 10.000, 7.500, 8.000.
Der er jo blevet strammet noget op siden.
Nu kunne vi høre, at fru Mette Thiesen ikke var så begejstret for at ville give mig statsborgerskab i sin tid.
Det var i hvert fald sådan, jeg tolkede det, men det kan være, jeg tolkede forkert, og så vil jeg bare høre: Ville hr. Kim Edberg Andersen have givet mig og min familie statsborgerskab tilbage i 1996?
Helene Liliendahl Brydensholt (ALT), 2023-11-03:
Jeg kan godt regne ud, hvad ordføreren vil med det spørgsmål, som ordføreren stiller mig, og det er at generalisere, og det vil jeg ikke være med på.
Jeg synes generelt, at det er på tide, at vi begynder at sige fra over for den retorik, som vinder mere og mere frem fra ordføreren og ordførerens parti og et par andre heroppe fra talerstolen og herinde på Christiansborg og i den offentlige debat.
Så jeg kommer ikke til at gå med på de spørgsmål.
Kim Edberg Andersen (NB), 2023-11-03:
Nej, jeg generaliserede ikke.
Ordføreren stod deroppe og sagde, at vi skal takke alle dem, der har fået statsborgerskab.
Nogle af dem stod nede på Den Røde Plads og syntes, at det var fantastisk, at palæstinenserne havde angrebet israelerne.
Så det er ikke noget med at gå med på en præmis.
Det er at ligge, som man har redt, og hvis man siger, at alle dem, der er kommet hertil, er en fantastisk ting, så må det de facto også være dem.
Så Alternativet mener, at det er givtigt for Danmark at give statsborgerskab til de mennesker, inklusive dem nede på Den Røde Plads, som jeg nok vil sige ikke var de mest heldige mennesker, der blev uddelt statsborgerskaber til.
Det er ikke noget med at generalisere eller noget.
Det er bare om at bede Alternativet at ligge, som de har redt.
Helene Liliendahl Brydensholt (ALT), 2023-11-03:
Tak for spørgsmålet.
Jeg kommer ikke til at gå med på den generaliserende og stigmatiserende præmis, som ligger i mange af de spørgsmål, som ordføreren stiller.
Kim Edberg Andersen (NB), 2023-11-03:
Tak for det.
Nu deler jeg jo gang med Alternativet, så jeg havde nok forventet, at den ordførertale blev noget anderledes end den tale, jeg kommer til at holde.
Det er vi ikke uenige om.
Men det blev alligevel lige sukkersødt nok, da man ville takke alle dem, der havde fået et statsborgerskab.
Vil det sige, og det er bare lige, så jeg forstår, hvor Alternativet står, at man også takker alle dem nede på Den Røde Plads, som stod og forherligede det, dengang Israel blev angrebet?
Det er bare, så jeg ved, at det også var dem, Alternativet takkede, og at det også var dem, som Alternativet sagde var godt blev danske statsborgere.
Helene Liliendahl Brydensholt (ALT), 2023-11-03:
Tak for det.
Jeg bliver lidt bedrøvet over at høre den her debat, og jeg håber virkelig ikke, at der er særlig mange af de mennesker, som står på det her lovforslag, der følger med.
Men da jeg skrev min tale, fik jeg lyst til at skrive en positiv tale, fordi jeg godt kunne regne ud, hvordan den her debat ville blive.
Så nu får I lidt mere positivitet ind i sagen, og det håber jeg at der vil blive sat pris på.
Statsborgerskab er for mig at få lov til at være sammen med min dejlige danske familie, og det er ikke betinget, tak.
Statsborgerskab er for mig, at jeg føler mig lykkelig; statsborgerskab er for mig sikkerhed, frihed og stemmeret, plus at jeg er værdifuld for Danmark; statsborgerskab er for mig, at jeg kan stemme og har samme rettigheder som mine børn; statsborgerskab er for mig den mulighed at være hundrede procent aktiv i det samfund, jeg har været en del af i de sidste 15 år.
Statsborgerskab er for mig at have de samme rettigheder og ikke kun de samme pligter; statsborgerskab er for mig at være en del af fællesskabet; statsborgerskab er for mig endelig at høre til; og statsborgerskab er for mig alt.
Alle de her citater kommer fra nogle af de nye danske statsborgere, der deltog i statsborgerskabsdagen her i september, og som det fremgår af citaterne, er det forbundet med stor glæde og taknemlighed over at blive en fuldgyldig del af Danmark og det fællesskab, som Danmark er.
Nu skal vi give 2.339 nye medborgere grønt lys til et dansk statsborgerskab.
Det er medborgere, som kommer fra hele verden, og som vil berige Danmark med lige præcis den person og den værdi, som de kommer med.
Jeg vil gerne sige tak.
Tak til alle jer, der nu vil have statsborgerskab, og til alle jer, der allerede har fået det.
Tak, fordi I vil være en del af fællesskabet.
Tak fordi I vil bidrage til et mere mangfoldigt Danmark.
Mette Thiesen (DF), 2023-11-03:
Generelt er jeg ikke en person, der er angst.
Jeg kan godt være angst og faktisk nærmest vågne badet i sved ved tanken om, at Radikale Venstre skulle gå voldsomt frem og få magten i Danmark igen.
Det er virkelig noget, der kan give mig søvnløse nætter.
Men nej, jeg ved bare tilpas meget om islam til at vide, hvor ødelæggende det har været for alle de lande, hvor islam har fået magt, og derfor vil jeg til min sidste dag bekæmpe, at islam får nogen som helst – nogen som helst – magt i det danske samfund.
Men hvad man tænker og tror derhjemme, må man selv om.
Zenia Stampe (RV), 2023-11-03:
Så jeg kan dermed konkludere, at fru Mette Thiesen ikke vil betegne sig som en person, der nærer angst for eller modvilje mod islam og muslimer.
Det synes jeg er en dejlig nyhed, men jeg kunne godt tænke mig lige at få bekræftet, at fru Mette Thiesen ikke er en person, der nærer angst for eller modvilje mod islam og muslimer.
Det er jo en dejlig nyhed.
Mette Thiesen (DF), 2023-11-03:
Jeg anerkender, at islam er et kæmpeproblem.
Jeg har, hvad skal man sige, ikke noget imod muslimer.
For som jeg sagde før, at hvad man tænker og tror derhjemme, må man selv om.
Men vi ved, og det ved alle, der bare har gidet sætte sig en lille smule ind i det, at lige så snart islam får magt, så forsvinder friheden, så forsvinder ligestillingen mellem kønnene, så forsvinder demokratiet, og så ser vi den her antisemitisme.
For den ligger så grundlæggende i islam.
Så nej, jeg køber ikke den der venstrefløjspræmis, men jeg vil anbefale fru Zenia Stampe både at læse Koranen, men også generelt at sætte sig ind i, hvad islam egentlig er.
Det er jo, fordi de ikke vil have islam.
Mohammad Rona (M), 2023-11-03:
Tak for det.
Jamen det er jo meget ærligt, og det er altid godt, når man er ærlig.
Det sætter vi stor pris på, især når man kommer fra det nordjyske.
Anerkender ordføreren, at der er muslimer i dag, som gør det godt, som driver egen virksomhed – nogle, som måske også er på det her lovforslag, og nogle, som har været på andre lovforslag i sin tid – og som faktisk fortjener at skulle være en del af samfundet, og som har valgt Danmark til?
Findes der nogle af dem?
Kim Edberg Andersen (NB), 2023-11-03:
Ja, for pokker, og hvis I har hørt det anderledes, er det så det.
For vi har da aldrig nogen sinde i Nye Borgerlige sagt, at det er et problem.
Men hvorfor skal de være statsborgere?
Altså, vi synes jo, det er fantastisk, at folk kommer hertil, og vi synes, det er fantastisk, at vi har opbygget et så rigt samfund, at vi har kunnet betale folk deres uddannelse, givet dem tryghed og givet dem hjælp til at komme væk fra traumerne i de lande, som de kommer fra.
Det, vi ikke kan forstå, er, at de, når de så er flygtet hertil, vil lave det her land om til det land, de kom fra, og at resten af Folketingets partier så bare kan sidde på hænderne og sige, at det er helt fint, for så føles det godt i mavsen.
Så ja, der er masser af udlændinge, der kommer hertil med alle mulige religiøse baggrunde, og som har gjort det rigtig godt, og det er dejligt, at de er her.
De behøver bare ikke at være statsborgere.